ทุนฝรั่งเศสพร้อมบุกไทย ตั้งศูนย์ปฏิบัติการจัดหา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ทุนต่างชาติสนใจตบเท้าลงทุนตั้งสำนักงานปฏิบัติการในไทยเพิ่มหลังรัฐลดภาษี
นายประดิษฐ์ ภัทรประสิทธิ์ รมช.คลัง เปิดเผยภายหลังได้พบปะหารือกับนักลงทุนประเทศฝรั่งเศสชั้นนำ 16 บริษัทว่า ผู้บริหารของบริษัทผลิตเครื่องบินแอร์บัส บริษัทผลิตรถไฟฟ้า บริษัทผลิตยางรถยนต์มิชลิน และนักลงทุนของฝรั่งเศสหลายแห่งแจ้งว่า สนใจที่จะเข้ามาลงทุนตั้งสำนักงานปฏิบัติงานภูมิภาคในไทย (ROH) และตั้งศูนย์กลางการจัดหาสินค้าเพื่อการผลิตระหว่างประเทศ (IPC) ในประเทศไทย ภายหลังรัฐบาลมีมาตรการลดหย่อนภาษีในอัตราที่สูงและถือว่าจูงใจมากที่สุดในภูมิภาคนี้
“ขณะนี้มีบริษัทชั้นนำในประเทศฝรั่งเศส บอกว่าได้ย้ายคนมาตั้งสำนักงานในไทยเพื่อขอตั้ง ROH นานแล้ว ซึ่งทางกระทรวงการคลังพร้อมที่จะสนับสนุนอย่างเต็มที่” นายประดิษฐ์ กล่าว
รมช.คลัง กล่าวว่า นักลงทุนฝรั่งเศสหลายรายแจ้งว่ามีความสนใจที่จะเข้ามาลงทุนในสถาบันการเงินและบริษัทประกันภัยในประเทศไทย แต่ขอให้รัฐบาลไทยต้องเปิดให้เสรีมากขึ้น ซึ่งได้ชี้แจงไปว่าในส่วนของธุรกิจประกันภัยนั้น ที่ผ่านมาคณะรัฐมนตรีได้เห็นชอบให้มีการแก้ไขกฎหมายให้ต่างชาติเข้ามาถือหุ้นได้ 49% แล้ว
ทั้งนี้ จากการหารือกับนักลงทุนฝรั่งเศสนั้นปรากฏว่านักลงทุนไม่ได้กังวลกับพื้นฐานเศรษฐกิจ หรือปัญหาการเมืองของไทย เพราะนักลงทุนที่เข้าพบเป็นธุรกิจที่ลงทุนระยะยาว ไม่ได้เป็นนักลงทุนระยะสั้น
สำหรับมาตรการสนับสนุนการตั้งสำนักงานปฏิบัติงานภูมิภาคในไทยนั้นรัฐบาลให้สิทธิพิเศษหลายอย่าง เช่น ไม่ต้องนำเงินรายได้จากต่างประเทศมาเสียภาษีนิติบุคคลในไทยเป็นเวลา 15 ปี ขณะที่รายได้ที่เกิดขึ้นในประเทศไทยก็เสียภาษีนิติบุคคลเพียง 10% นอกจากนี้ชาวต่างชาติที่เข้ามาทำงานในสำนักงานปฏิบัติงานภูมิภาค ก็เสียเงินได้บุคคลธรรมดาเพียง 15% เป็นเวลานานถึง 8 ปี ขณะที่คนไทยเสียภาษีสูงสุดถึง 37%
ขณะที่มาตรการสนับสนุนการจัดตั้งศูนย์กลางการจัดหาสินค้าเพื่อการผลิตระหว่างประเทศ หรือ IPC นั้น รัฐบาลให้สิทธิลดภาษีเงินได้นิติบุคคลเหลือ 15% เป็นเวลา 5 ปี และคนต่างชาติที่เข้ามาทำงานใน IPC จะเสียภาษีเงินได้บุคคลธรรมดาแค่ 15% เป็นเวลา 5 ปี แต่ให้ได้ไม่เกิน 3 คน
นายประดิษฐ์ กล่าวว่า รัฐบาลจำเป็นต้องปรับปรุงบริการเพื่อรองรับการลงทุนจากต่างชาติ ซึ่งจะมาใช้บริการในประเทศ เช่น การขอวีซ่าต้องสะดวกมากขึ้น พิธีการตรวจคนเข้าเมืองจะต้องไม่เป็นอุปสรรค